IZVEDBENA UREDBA KOMISIJE (EU) 2020/1812

z dne 1. decembra 2020

o določitvi pravil o spletni izmenjavi podatkov in uradnem obveščanju o EU-homologacijah v skladu z Uredbo (EU) 2018/858 Evropskega parlamenta in Sveta

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/858 Evropskega parlamenta in Sveta z dne 30. maja 2018 o odobritvi in tržnem nadzoru motornih vozil in njihovih priklopnikov ter sistemov, sestavnih delov in samostojnih tehničnih enot, namenjenih za taka vozila, spremembi uredb (ES) št. 715/2007 in (ES) št. 595/2009 ter razveljavitvi Direktive 2007/46/ES (1) in zlasti drugega pododstavka člena 12(4) in člena 27(3) Uredbe,

ob upoštevanju naslednjega:

(1) V skladu s členom 12(4) Uredbe (EU) 2018/858 morajo države članice uporabljati skupni varni elektronski sistem za izmenjavo podatkov, da bi od 1. septembra 2022 javnosti zagotovile dostop do seznama EU-homologacij vozil, sistemov, sestavnih delov in samostojnih tehničnih enot, ki so jih podelile, spremenile, zavrnile ali preklicale, ter seznama tehničnih služb, ki so opravile preskuse za zadevne EU-homologacije.

(2) V skladu s členom 27 Uredbe (EU) 2018/858 morajo homologacijski organi homologacijskim organom drugih držav članic, organom za tržni nadzor in Komisiji prek tega sistema dati na voljo nekatere dokumente v zvezi z EU-homologacijami ter homologacijske organe drugih držav članic in Komisijo obvestiti o zavrnitvi ali preklicu vsake EU-homologacije, vključno z razlogi zanjo.

(3) Evropski sistem za izmenjavo podatkov o homologaciji (v nadaljnjem besedilu: ETAES) je programska aplikacija, ki je dostopna prek interneta in so jo razvile države članice, da bi homologacijskim organom EU pomagale pri praktičnem izvajanju zahtev glede izmenjave informacij, določenih v aktih Unije, in sicer z vzpostavitvijo centraliziranega komunikacijskega mehanizma za lažjo čezmejno izmenjavo izvoda certifikata o EU-homologaciji skupaj s prilogami. Podoben sistem, tj. podatkovna zbirka za izmenjavo homologacijske dokumentacije skupaj z informacijskim sistemom, je bil vzpostavljen pod okriljem Ekonomske komisije Združenih narodov za Evropo. Zato je primerno določiti ETAES za skupni varni elektronski sistem za izmenjavo podatkov, kot je naveden v členu 27(3) Uredbe (EU) 2018/858.

(4) Za zaščito zaupnih podatkov bi bilo treba določiti zahteve za dostop do sistema ETAES in uporabo protokolov za varno izmenjavo podatkov.

(5) Da bi ETAES postal spletna zbirka podatkov, ki omogoča iskanje, bi bilo treba določiti zahteve glede nalaganja dokumentov o EU-homologaciji iz člena 27(1) Uredbe (EU) 2018/858.

(6) Da bi bolje opredelili različne pravice dostopa do sistema ETAES, bi morali homologacijski organi dokumente iz člena 27(1) Uredbe (EU) 2018/858 v ETAES nalagati ločeno glede na njihovo vrsto in po potrebi njihov status.

(7) Glede na to, da je ETAES v sedanji različici komunikacijsko orodje za upravno sodelovanje med državami članicami, ki ni dostopno javnosti, je treba uskladiti obliko in vsebino seznamov iz člena 12(4) Uredbe (EU) 2018/858, da se zagotovi dostopnost zadevnih informacij javnosti.

(8) V pooblastilih iz drugega pododstavka člena 12(4) in člena 27(3) Uredbe (EU) 2018/858 so določene zahteve za uporabo skupnega varnega elektronskega sistema za izmenjavo podatkov o EU-homologaciji za motorna vozila in njihove priklopnike ter za sisteme, sestavne dele in samostojne tehnične enote, namenjene za taka vozila. Ker so ta pooblastila vsebinsko tesno povezana, bi jih bilo treba za namene te uredbe združiti.

(9) Ukrepi iz te uredbe so v skladu z mnenjem Tehničnega odbora za motorna vozila –

SPREJELA NASLEDNJO UREDBO:

Člen 1 Skupni varni elektronski sistem za izmenjavo podatkov Evropski sistem za izmenjavo podatkov o homologaciji (v nadaljnjem besedilu: ETAES) se uporablja kot skupni varni elektronski sistem za izmenjavo podatkov, kot je naveden v členu 27(3) Uredbe (EU) 2018/858.

Člen 2 Varnostni ukrepi Da bi preprečili nepooblaščen dostop, se v sistemu ETAES upoštevajo naslednji varnostni ukrepi: (a) šifriranje komunikacije med odjemalcem ETAES in strežnikom ETAES z uporabo protokola https s certifikatom SSL (sloj varnih vtičnic); (b) spletna varnost, s katero se napadalcem preprečuje vstavljanje skriptov, ki se izvajajo pri odjemalcu, v spletne strani in uporabo večplastnega zavajanja, da uporabnik klikne gumb ali povezavo na drugo spletno stran; (c) sistem podrobno določenega nadzora dostopa, ki omogoča podelitev dovoljenj za branje ali pisanje za dostop pooblaščenih strank.

Člen 3 Postopek za izmenjavo homologacijskih informacij 1. Homologacijski organ pri obveščanju organov o podelitvi EU-homologacij, njihovih spremembah, zavrnitvah in preklicih v skladu z odstavkoma 1 in 2 člena 27 Uredbe (EU) 2018/858 v ETAES zabeleži vnos vsaj z naslednjimi atributi: (a) številčno oznako države članice v skladu s točko 2.1 Priloge IV k Izvedbeni uredbi Komisije (EU) 2020/683 (2), ki je izdala certifikat o EU-homologaciji; (b) številko certifikata o EU-homologaciji (3); (c) datumom homologacije iz certifikata o EU-homologaciji; (d) imenom tehnične službe, odgovorne za izvajanje preskusov, kadar je to ustrezno (4); (e) imenom proizvajalca; (f) tipom vozila, sistema, sestavnega dela ali samostojne tehnične enote, kot ga določi proizvajalec v certifikatu o EU-homologaciji; (g) kategorijo vozila v skladu s členom 4 Uredbe (EU) 2018/858, kadar je ustrezno; (h) uredbo, ki se uporablja za celotno vozilo, sistem, samostojno tehnično enoto ali sestavni del z EU-homologacijo; (i) statusom EU-homologacije: „granted“ (podeljena), „amended“ (spremenjena), „refused“ (zavrnjena) ali „withdrawn“ (preklicana); (j) sklicem na EU-homologacijo vozila, sistema, sestavnega dela ali samostojne tehnične enote. 2. V primerih iz odstavka 1 homologacijski organ v ETAES ločeno naloži tudi naslednje dokumente v elektronski obliki zapisa, ki omogoča iskanje: (a) izvod certifikata o EU-homologaciji z oznako „CERT“, ki ji sledi številka certifikata o EU-homologaciji (5) (6); (b) informacije, ki se priložijo certifikatu o EU-homologaciji, iz točk (a), (c) in (d) člena 28(1) Uredbe (EU) 2018/858 z oznako „IF“, ki ji sledi številka certifikata o EU-homologaciji (7); (c) poročilo o preskusu in/ali obrazec z rezultati preskusa iz točke (b) člena 28(1) Uredbe (EU) 2018/858 z oznako „TR“, ki ji sledi številka certifikata o EU-homologaciji (8); (d) vse dokumente, razen dokumentov iz točk (a), (b) in (c), z oznako „OTHER“, ki ji sledi številka certifikata o EU-homologaciji (9). 3. Kadar je treba naložiti več dokumentov iz odstavka 2 tega člena, se za oznakami iz točk (b), (c) in (d) odstavka 2 tega člena navede dodatna zaporedna številka, začenši z 1 (10). 4. Če se dokumenti spremenijo s popravkom, kot je določeno v členu 34 Uredbe (EU) 2018/858, oznakam iz točk (a), (b), (c) in (d) odstavka 2 tega člena sledita oznaka Rev. in dvomestna zaporedna številka, začenši z 01 (11).

Člen 4 Seznam EU-homologacij 1. Ko države članice prek sistema ETAES javno objavijo sezname EU-homologacij in tehničnih služb iz člena 12(4) Uredbe (EU) 2018/858, so ti v standardizirani obliki zapisa, ki omogoča iskanje. Države članice te sezname posodabljajo. 2. Na sezname iz odstavka 1 se vključijo naslednje informacije: (a) številčna oznaka države članice v skladu s točko 2.1 Priloge IV k Izvedbeni uredbi (EU) 2020/683, ki je izdala certifikat o EU-homologaciji; (b) številka certifikata o EU-homologaciji; (c) status EU-homologacije: „granted“ (podeljena), „amended“ (spremenjena), „refused“ (zavrnjena) ali „withdrawn“ (preklicana); (d) ime tehnične službe, odgovorne za izvajanje preskusov, kadar je to ustrezno; (e) datum homologacije iz certifikata o EU-homologaciji. 3. Seznam EU-homologacij in tehničnih služb iz člena 12(4) Uredbe (EU) 2018/858 se lahko objavi na spletišču Komisije.

Člen 5 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 1. decembra 2020 Za Komisijo Predsednica Ursula VON DER LEYEN

(1) UL L 151, 14.6.2018, str. 1.

(2) Izvedbena uredba Komisije (EU) 2020/683 z dne 15. aprila 2020 o izvajanju Uredbe (EU) 2018/858 Evropskega parlamenta in Sveta glede upravnih zahtev za odobritev in tržni nadzor motornih vozil in njihovih priklopnikov ter sistemov, sestavnih delov in samostojnih tehničnih enot, namenjenih za taka vozila (UL L 163, 26.5.2020, str. 1).

(3) Če je bila EU-homologacija zavrnjena in homologacijski organ ni rezerviral številke certifikata o EU-homologaciji, homologacijski organ za obveščanje homologacijskih organov drugih držav članic o zavrnitvi uporabi zavihek NEWS v sistemu ETAES.

(4) Homologacijski organ navede „ni relevantno“ v primeru homologacije po delih, pri kateri homologacijski organ zbere celoten sklop certifikatov o EU-homologaciji ali homologaciji ZN in pripravi končni certifikat o EU-homologaciji celotnega vozila.

(5) Primer: „CERT e1*2018/858*00001*00“.

(6) Če je bila EU-homologacija zavrnjena in homologacijski organ ni rezerviral številke certifikata o EU-homologaciji, homologacijski organ za obveščanje homologacijskih organov drugih držav članic o zavrnitvi uporabi zavihek NEWS v sistemu ETAES.

(7) Primer: „IF e4*2018/858*00004*02“.

(8) Primer: „TR e24*2018/858*00001*00“.

(9) Primer: „OTHER e1*2018/858*00001*00“.

(10) Primer: „IF1 e9*2018/858*00001*00“, „IF2 e9*2018/858*00001*00“ itd.

(11) Primer: „CERT e5*2018/858*00001*00 Rev.01“.